OBH 1004/2000.
Az állampolgári jogok országgyűlési biztosának jelentése
Ügyintéző: dr. Bakos Anita

A vizsgálat megindítása
	Névtelen panaszos beadvánnyal fordult az állampolgári jogok országgyűlési biztosához, amelyben sérelmezte, hogy fogyatékos gyermekét nem vették fel a helyi önkormányzat óvodába. A vezető óvónő azt mondta neki, hogy ők csak egészséges gyerekeket vesznek fel és javasolta, hogy adja a gyermekét magánóvodába. Erre anyagi helyzetük miatt nincs lehetőségük. A panaszos a gyógypedagógustól is azt a tájékoztatást kapta, hogy Egerben nincs megoldva a fogyatékos gyermekek óvodai ellátása.
	A beadvány egyszerű vizsgálata alapján megállapítottam, hogy a konkrét panaszt nem tudjuk kivizsgálni, mert a beadványt tevő személye ismeretlen és nem tudjuk mennyire súlyos fogyatékos gyermekről van szó. Nem ismerjük a tanulási képességet vizsgáló szakértői bizottság szakvéleményét sem arról, hogy külön intézményben kell-e biztosítani az óvodai nevelését vagy lehet a többi gyermekkel együtt. Továbbá, azt sem jelölte meg, hogy melyik óvodáról van szó, így tőlük sem kérhetünk erre vonatkozólag állásfoglalást. 
	A fogyatékos gyermekek oktatásáról - amelybe a közoktatásról szóló 1993. évi LXXIX. törvény 2.§ szerint beletartozik az óvodai nevelés is - a megyei önkormányzat köteles gondoskodni. Mivel az panasz az Alkotmány 70/A. §-ban foglalt esélyegyenlőség biztosítására vonatkozó alkotmányos alapelvvel függ össze, tájékoztatást kértem a Heves Megyei Közgyűlés elnökétől, hogy milyen módon biztosítják a fogyatékos gyermekek oktatását a megyében, beléértve a szakosított intézményeket és az integrált oktatást.

Az érintett alkotmányos jog
A MAGYAR KÖZTÁRSASÁG ALKOTMÁNYA
70/A. § (3) A Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel is segíti.

Alkalmazandó jogszabályok
1.	A fogyatékos személyek jogairól és esélyegyenlőségük biztosításáról 1998. évi XXVI. törvény 13. § (1) bekezdése kimondja, hogy a fogyatékos személynek joga, hogy állapotának megfelelően és életkorától függően korai fejlesztésben és gondozásban, óvodai nevelésben, iskolai nevelésben és oktatásban, fejlesztő felkészítésben vegyen részt a közoktatásról szóló törvényben meghatározottak szerint.
2.	A helyi önkormányzatokról szóló 1990. évi LXV. törvény 70. § (1) bekezdésének b) pontja a megyei önkormányzat kötelező feladatává teszi, hogy gondoskodjon az egészségügyi intézményekben tartós gyógykezelés alatt álló gyermekek oktatásáról, a többi tanulóval együtt nem foglalkoztatható fogyatékos gyermekek oktatásáról, neveléséről, gondozásáról. 
3.	A közoktatásról szóló 1993. évi LXXIX. törvény (a továbbiakban „köot.”) 30. §-a rendelkezik a fogyatékos gyermekek óvodai ellátásáról. A köot értelmében a fogyatékos gyermeknek joga van ahhoz, hogy különleges gondozás keretében pedagógiai ellátásban részesüljön, amelybe beletartozik az óvodai nevelés is. A fogyatékos gyermek nevelése külön erre szakosított intézményben vagy a többi gyermekkel együtt történhet. Az intézményt a szülő választja ki a tanulási képességet vizsgáló szakértői és rehabilitációs bizottság véleménye alapján. Ha a kijelölt intézmény nem tudja felvenni, a szakértői véleményt kiadó intézmény megkísérel másik, a sajátos neveléshez szükséges feltételekkel rendelkező intézményt találni. 

A megállapított tényállás és a vizsgálat megállapításai
	A Heves Megyei Közgyűlés elnöke megkeresésünkre a következő tájékoztatást adta a fogyatékos gyerekek integrált és intézeti elhelyezéséről Heves megyében.
	Az értelmi fogyatékos gyermekek óvodai nevelése 3 megyei önkormányzati intézményben biztosított:
	- Óvoda, Általános Iskola és Diákotthon - Eger
	/bentlakásos ellátás, megyei felvételi körzettel/
	- Lesznai Anna Óvoda és Általános Iskola - Hatvan
	/körzeti feladatot ellátó intézmény/
	- Általános Iskola, Óvoda és Logopédia - Gyöngyös
	/körzeti feladatot ellátó intézmény, 2000. július 1-től lesz megyei fenntartású/
	A hallásfogyatékos gyermekek óvodai nevelése és a megyei önkormányzati fenntartású, egri székhelyű Mlinkó István Óvoda, Általános Iskola és Diákotthonban folyik. Az intézmény regionális felvételi körzetű. Heves megyén kívül elsősorban Borsod- Abaúj- Zemplén megyéből, indokolt esetben Jász- Nagykun-Szolnok megyéből, valamint Szabolcs-Szatmár-Bereg megyéből is fogad gyermekeket.
	A mozgásfogyatékos, nem integrálható, óvodáskorú gyermekek ellátását a szintén megyei önkormányzati Speciális Gyermekotthon biztosítja. Az intézmény konduktív ellátó egységgel rendelkezik, ahol ambuláns, valamint reggel 7 órától 16 óráig tartó napköziotthonos ellátásra fogadnak óvodáskorú gyermekeket is. Óvodapedagógus és konduktor biztosított. Az intézmény megyei felvételi körzetű. A nem bentlakó gyermekeket intézeti mikrobusz szállítja a csalás és intézmény között.
	A súlyos látás, valamint beszédfogyatékos gyermekek speciális intézményi keretek között történő óvodai nevelésére megyén belül nincs lehetőség. A Heves megyei kisgyermekeket is az országos felvételi körzetű speciális intézmények fogadják az országos hatókörű, illetékes szakértői bizottságok szakvéleménye alapján.
	Az autista óvodás és iskolás korú gyermekek számára alapítványi fenntartású intézmény működik Egerben.
	Heves megyében a fogyatékos gyermekek integrált óvodai, iskolai nevelésének szervezése már a nyolcvanas évek elején elkezdődött. Ez a folyamat az értelmi fogyatékos, hallásfogyatékos, mozgásfogyatékos kisgyermekeknél indult el, speciális intézményi szervező, segítő háttér a megyében ezeknél a fogyatékosság típusoknál volt és van.
	Amennyiben a szakértői vélemény integrált nevelést javasol, mert úgy ítéli meg, hogy a fogyatékos gyermek az épekkel együtt nevelhető, a normál óvodák általában fogadókészek. Megyeszerte sok integráltan nevelt gyermek van az óvodákban, Egerben is. Az értelmi fogyatékos és hallássérült kisgyermekek integrált óvodai nevelését utazó gyógypedagógusok segítik. Eddig nem volt tudomásuk elutasításról. 
	A névtelen bejelentés alapján az eset nem azonosítható, így segítségadásra nincs lehetőségük. 
	A kapott tájékoztatás alapján megállapítottam, hogy a fogyatékos gyermekek integrált és intézeti nevelése Heves megyében megoldott. Tekintettel arra, hogy a névtelen panasz alapján a konkrét eset kivizsgálására nincs mód, alkotmányos jogokkal kapcsolatos visszásságot nem állapítok meg, ajánlással nem élek. 

Budapest, 2000. május 25.

Gönczöl Katalin